2. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ, ΓΕΩΡΓΙΑΣ ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Φ34/β/2637 της 12/31 Αυγ. 1978 (ΦΕΚ Β΄ 746) Περί τρόπου προμηθείας από τον Ο.Γ.Α. μηχανικών μέσων για τη δοκιμαστική εφαρμογή μέτρων αντιπαγετικής και αντιχαλαζικής προστασίας των καλλιεργειών. Έχοντας υπόψη: 1.Τις διατάξεις του άρθρ. 3 της από 24.10.77 πράξεως Νομοθετ. Περιεχομένου που κυρώθηκε με το Νόμ. 759/78, 2.Την αριθ. 23/31.3.78 απόφαση του Δ.Σ. του ΟΓΑ με την οποία εγκρίθηκε το πρόγραμμα και το πιθανό κόστος του προγράμματος δοκιμών αντιπαγετικής και αντιχαλαζικής προστασίας των καλλιεργειών, αποφασίζουμε: Ορίζουμε τον τρόπο προμηθείας από τον ΟΓΑ 60 ανεμιστήρων πετρελαιοκινήτων, αυτομάτου εκκινήσεως, με θερμοστάτη αντιπαγετικής προστασίας και δύο συστημάτων αντιχαλαζικής προστασίας, διασποράς κρυσταλλικών πυρήνων ιωδιούχου αργύρου ή ιωδιούχου μολύβου με πυραύλους εδάφους ή γεννήτριες εδάφους και όλων των απαραιτήτων συναφών οργάνων για τη λειτουργία των μηχανημάτων αυτών, προς εφαρμογή του καταρτισθέντος από το Δ.Σ. του Ο.Γ.Α. προγράμματος δοκιμών αντιπαγετικής και αντιχαλαζικής προστασίας των καλλιεργειών, ως ακολούθως: α)Θα γίνει προκήρυξη για την εκδήλωση ενδιαφέροντος από τους σχετικούς οίκους τους διαθέτοντας τα αναγκαία για την εφαρμογή των μέτρων μηχανήματα κ.λπ. Η σχετική προκήρυξη θα δημοσιευθεί δια του τύπου και θα ανακοινωθεί προς τις αρμόδιες υπηρεσίες των Πρεσβειών Ξένων Κρατών. β)Μετά την υποβολή των προτάσεων των ενδιαφερομένων οίκων και βάσει των παρασχεθησομένων και από αυτούς πληροφοριών, θα γίνει Διεθνής τακτικός μειοδοτικός διαγωνισμός για την προμήθεια των μηχανημάτων κ.λπ., σύμφωνα με τις διατάξεις του Κανονισμού Προμηθειών του ΟΓΑ, μετά γνωμοδότησιν ειδικής προς τούτο επιτροπής συγκροτηθησομένης από το Δ.Σ. του ΟΓΑ. γ)Ο Οίκος που θα εκλεγεί, θα αναλάβει όχι μόνον την προμήθεια των μηχανημάτων, μηχανών, και μέσων, αλλά και την εγκατάστασιν αυτών και την παρακολούθησιν της λειτουργίας τους επί τον ορισθησόμενον από την προκήρυξη χρόνον. 